Document ID: 32009R1170

ΚΑΝΟΝΙΣΜΌΣ (ΕΚ) αριθ. 1170/2009 ΤΗΣ ΕΠΙΤΡΟΠΉΣ
της 30ής Νοεμβρίου 2009
για την τροποποίηση της οδηγίας 2002/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά τους καταλόγους βιταμινών και ανόργανων συστατικών και των μορφών τους που μπορούν να προστεθούν σε τρόφιμα, συμπεριλαμβανομένων των συμπληρωμάτων διατροφής
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (1), και ιδίως το άρθρο 4 παράγραφος 5,
τον κανονισμό (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (2), και ιδίως το άρθρο 3 παράγραφος 3,
Ύστερα από διαβούλευση με την Ευρωπαϊκή Αρχή για την Ασφάλεια των Τροφίμων,
Εκτιμώντας τα ακόλουθα:
(1)
Στα παραρτήματα Ι και ΙΙ της οδηγίας 2002/46/ΕΚ καθορίζονται οι κατάλογοι των βιταμινών και των ανόργανων συστατικών και, για καθένα από αυτά, οι μορφές που μπορούν να χρησιμοποιηθούν για την παρασκευή συμπληρωμάτων διατροφής. Η τροποποίηση των εν λόγω καταλόγων πρόκειται να εγκριθεί σύμφωνα με τις απαιτήσεις του άρθρου 4 της εν λόγω οδηγίας και σύμφωνα με τη διαδικασία που ορίζεται στο άρθρο 13 παράγραφος 3.
(2)
Στα παραρτήματα Ι και ΙΙ του κανονισμού (ΕΚ) αριθ. 1925/2006 καθορίζονται οι κατάλογοι των βιταμινών και των ανόργανων συστατικών και, για καθένα από αυτά, οι μορφές που μπορούν να προστίθενται στα τρόφιμα. Η τροποποίηση των εν λόγω καταλόγων πρόκειται να εγκριθεί σύμφωνα με τις απαιτήσεις του άρθρου 3 του εν λόγω κανονισμού και σύμφωνα με τη διαδικασία που ορίζεται στο άρθρο 14 παράγραφος 3.
(3)
Νέες βιταμίνες και ανόργανα συστατικά αξιολογήθηκαν από την Ευρωπαϊκή Αρχή για την Ασφάλεια των Τροφίμων. Οι ουσίες που έλαβαν θετική επιστημονική γνώμη και που συμμορφώνονται με τις απαιτήσεις της οδηγίας 2002/46/ΕΚ και του κανονισμού (ΕΚ) αριθ. 1925/2006 θα πρέπει να προστεθούν στους αντίστοιχους καταλόγους των εν λόγω νομοθετικών πράξεων.
(4)
Ζητήθηκε η γνώμη των ενδιαφερόμενων μερών και ελήφθησαν υπόψη οι υποβληθείσες παρατηρήσεις.
(5)
Μετά την επιστημονική αξιολόγηση της Ευρωπαϊκής Αρχής για την Ασφάλεια των Τροφίμων, είναι σκόπιμο να εισαχθούν προδιαγραφές για ορισμένες βιταμίνες και ανόργανα συστατικά με σκοπό την ταυτοποίησή τους.
(6)
Συνεπώς, η οδηγία 2002/46/ΕΚ και ο κανονισμός (ΕΚ) αριθ. 1925/2006 πρέπει να τροποποιηθούν ανάλογα.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I και II της οδηγίας 2002/46/ΕΚ αντικαθίστανται αντίστοιχα από τα κείμενα των παραρτημάτων I και II του παρόντος κανονισμού.
Άρθρο 2
Ο κανονισμός (ΕΚ) αριθ. 1925/2006 τροποποιείται ως εξής:
1)
Στο παράρτημα I, προστίθεται η λέξη «Βόριο» στον κατάλογο στο σημείο 2.
2)
Το παράρτημα II αντικαθίσταται από το κείμενο του παραρτήματος III του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 2009.

Labels: 0
3
17
1